دیپک مشرا

جسٹس دیپک مشرا (پیدائش: 3 اکتوبر 1953ء) بھارت کے چوالیس ویں چیف جسٹس جے ایس کھیہر کے جانشین اور پینتالیس ویں چیف جسٹس ہیں۔ قبل ازیں وہ پٹنہ اور دہلی کی عدالت ہائے عالیہ کے چیف جسٹس بھی رہ چکے ہیں۔ دیپک مشرا اڑیسہ سے تعلق رکھتے ہیں اور بھارت کے اکیسویں چیف جسٹس رنگاناتھ مشرا کے قریبی عزیز ہیں۔

 پیشہ ورانہ زندگی 
دیپک مشرا 14 فروری 1977ء کو بار کے رکن بنے اور اڑیسہ ہائی کورٹ اور سروس ٹریبیونل میں کام کرتے رہے۔ سنہ 1996ء میں وہ اڑیسہ ہائی کورٹ کے عارضی جج بنے، پھر مدھیہ پردیش ہائی کورٹ میں ان کی منتقلی ہو گئی جہاں 19 دسمبر 1997ء کو انھیں مستقل جج بنا دیا گیا۔ دسمبر 2009ء کو وہ پٹنہ ہائی کورٹ کے چیف جسٹس بنے اور مئی 2010ء تک اس عہدے پر فائز رہے، بعد ازاں انھیں دہلی ہائی کورٹ کا چیف جسٹس بنایا گیا جہاں وہ عدالت عظمیٰ کے منصف اعظم بننے یعنی 10 اکتوبر 2011ء تک رہے۔

عدالت عظمیٰ میں دیپک مشرا کی میعاد 28 اگست 2017ء سے 2 اکتوبر 2018ء تک تقریباً چودہ مہینے ہیں، وہ پینسٹھ برس کی عمر میں پینتالیس ویں چیف جسٹس کے عہدے سے سبکدوش ہوں گے۔

 قابل ذکر فیصلے 
جسٹس مشرا نے اپنے ایک فیصلے میں دہلی پولیس کو حکم دیا کہ وہ اپنی ویب گاہ پر ایف آئی آر اپلوڈ کریں تاکہ عدالت میں درست درخواستیں دی جا سکیں اور شکایتوں کی مناسب تلافی ہو۔

ترقی منصب میں تحفظات کے کسی مقدمے میں جسٹس مشرا اور جسٹس دلویر بھنڈاری نے الہ آباد ہائی کورٹ کے فیصلے کو برقرار رکھا کہ ترقی منصب میں تحفظات اسی وقت لاگو ہوں گے جب اس کی ضرورت کے پختہ شواہد موجود ہوں اور یوں حکومت اترپردیش کے تحفظات فراہم کرنے کے فیصلے کو مسترد کر دیا۔

جسٹس مشرا نے اس بنچ کی بھی سربراہی کی تھی جس نے 1993ء کے ممبئی بم دھماکوں کے مجرم یعقوب میمن کی اس درخواست کو مسترد کر دیا تھا کہ اسے پھانسی نہ دی جائے۔ اس کے بعد انھیں ایک گمنام خط ملا جس میں درج تھا کہ "آپ کے گرد سخت حفاظتی پہرے کے باوجود ہم آپ کو ختم کر دیں گے"۔

جسٹس مشرا اس تین رکنی بنچ کے بھی سربراہ تھے جس نے نربھیا کے زنا بالجبر معاملے کے چار مجرموں کی سزائے موت برقرار رکھی۔

جسٹس مشرا اس انقلابی فیصلے کے مصنف تھے جس میں انھوں نے دہلی میں پیش آمدہ اجتماعی جنسی زیادتی کے مجرموں کی سزائے موت کی تصدیق کی۔ اس کے بعد ہی زنا بالجبر کے خلاف سخت قانون سازی کی راہ ہموار ہوئی۔ اس فیصلے میں انھوں نے مجرموں کو "اپنے لطف اور مزے کی خاطر اس بچی کو ایک پرزہ سمجھنے نیز اپنی سادیت پسند اور حیوانی خواہشوں کی تکمیل کے لیے انتہائی بدترین انداز میں بچی کی نجابت و شرافت اور اس کی شناخت سے کھیلنے والا کہا اور اس سانحے کو انسانی برادری کے لیے ناقابل فہم قرار دیا"۔

دیپک مشرا اس سات رکنی بنچ کے بھی رکن تھے جس نے کلکتہ ہائی کورٹ کے جج سی ایس کرنن کو توہین عدالت کا مجرم قرار دیا اور انھیں چھ ماہ کی سزا سنائی۔

 تنازع 
12 جنوری 2018ء کو عدالت عظمیٰ کے چار سینئر ججوں جستی چلمیشور، رنجن گوگوئی، مدن لوکر اور کورین جوزف نے ایک پریس کانفرنس طلب کی اور اس میں دیپک مشرا کے طرز و انداز نیز مقدمات کی تعیین کے طریقہ کار پر سخت تنقید کی۔ تاہم مشرا کے قریبی حلقوں نے ان الزامات کو مسترد کر دیا۔ 20 اپریل 2018ء کو سات حزب مخالف نے نائب صدر جمہوریہ وینکیا نائڈو کے حضور ایک پٹیشن دائر کی جس میں دیپک مشرا کے مواخذے کا مطالبہ کیا۔ اس درخواست پر 71 ارکان پارلیمان کے دستخط تھے۔ 23 اپریل 2018ء کو وینکیا نائڈو نے اس پٹیشن کو خارج کر دیا۔

 حوالہ جات 

زمرہ:بقید حیات شخصیات
زمرہ:عدالت عظمیٰ، بھارت کے چیف جسٹس
زمرہ:پٹنہ ہائی کورٹ کے چیف جسٹس
زمرہ:دہلی ہائی کورٹ کے چیف جسٹس
زمرہ:1953ء کی پیدائشیں
زمرہ:کامنز زمرہ جس کا ربط ویکی ڈیٹا پر ہے
زمرہ:ویکی ڈیٹا سے مطابقت رکھنے والی مختصر تفصیل